יו הפנר

יו מרסטון הפנר (באנגלית: Hugh Marston Hefner;‏ 9 באפריל 1926 - 27 בספטמבר 2017) היה איש עסקים אמריקאי והמייסד והעורך הראשי של מגזין "פלייבוי". הפנר ייסד את המגזין בשנת 1953 ומאז הפך לאחת הדמויות הבולטות ביותר בעולם בתחום האירוטיקה (או פורנוגרפיה רכה). הפנר התבלט גם כעיתונאי הדוגל בחופש מיני ובליברטיניזם, והצליח גם בזכות אידאולוגיה זו ויחסי ציבור טובים להביא את פלייבוי למעמד של מותג "מיינסטרים" אהוד ומקובל בארצות הברית וברחבי העולם. הפנר נולד בשיקגו שבארצות הברית, למשפחה נוצרית-מתודיסטית. למד בתיכון שטיינמץ, ושירת ככתב צבאי בצבא ארצות הברית בתקופת מלחמת העולם השנייה. לאחר מכן, למד פסיכולוגיה באוניברסיטת אילינוי באורבנה-שמפיין. ב-1949 למד סמסטר אחד לקראת תואר מוסמך בסוציולוגיה באוניברסיטת נורת'ווסטרן. הפנר הפך למולטי-מיליונר בזכות מגזין פלייבוי. הוא הרחיב את פעילותו לתחום הטלוויזיה כשיצר את התוכנית "הפנטהאוז של פלייבוי" (1959–1960), ואירח בה בדרנים, מוזיקאים ואנשי חברה. התוכנית הייתה מהפכנית לזמנה, כי הראתה לבנים ושחורים מבלים יחד, ונתנה במה למוזיקאים שחורים מובילים. לאחר פתיחת מועדון פלייבוי בשיקגו, רכש הפנר וילה ענקית במרכז שיקגו, והפך אותה ל"אחוזת פלייבוי". הבית אירח מסיבות מסביב לשעון והתהדר בבריכת שחייה במרתף שתחתיתה שקופה והיושבים בבר יכלו לראות את השוחים בה. הקומה העליונה של הבית הוקדשה להלנת "שפנפנות"- המלצריות של מועדון פלייבוי. ב-1971 קנה הפנר אחוזה בשטח כ-20 דונם בלוס אנג'לס, והפך אותה ל"אחוזת פלייבוי מערב" - ששימשה כביתו הפרטי. באחוזה נערכו מסיבות רבות ומתוקשרות, והיא הפכה לאחד הבתים הידועים ביותר בלוס אנג'לס, ולמרכז חשוב של החברה ההוליוודית. בשנת 2008 שיחק בסרט הקומי "בית השפנפנות" בתפקיד עצמו. בנוסף, בשנת 2009 שיחק בסרט הקומי "מיס מרץ" (אנ') גם כן בתפקיד עצמו. ב-2008 גילם את עצמו בפרק אחד בסדרה הקומית "תרגיע", בעונתה השישית. ב-25 ביוני 1949 התחתן הפנר עם חברתו לאוניברסיטה מילדרד ויליאמס, שילדה לו את כריסטי הפנר (אנ') (היום מנהלת חברת פלייבוי) ואת דייוויד. לפני חתונתם סיפרה ויליאמס להפנר שהיה לה רומן, והוא תיאר רגע זה כ"רגע הכי הרסני בחיי". הזוג התגרש ב-1959, אחרי עשר שנות נישואים. אחרי הגירושין בילה הפנר עם נשים רבות (אלפים, על פי טענתו), וניהל קשרים עם מספר נשים במקביל. לדבריו אף התנסה במין עם גברים. ב-1985, בגיל 59, לקה הפנר בשבץ מוחי קל, ובעקבותיו מיתן מעט את חייו. ב-1 ביולי 1989 הוא נישא לקימברלי קונראד, נערת השנה דאז של המגזין. קונראד ילדה לו שני בנים, מרסטון גלן (1990) וקופר ברדפורד (1994). הם נפרדו ב-1998, אך התגרשו רק במרץ 2010. מאז הפרידה ניהל הפנר מערכות יחסים שונות, ובשיאן היו לו שבע בנות זוג בעת ובעונה אחת. בדצמבר 2010, בגיל 84, הודיע הפנר על כוונתו להינשא לחברתו קריסטל האריס, בת 24. ביוני 2011 הודיע שהחתונה בוטלה חמישה ימים לפני האירוע. תוכנית הדוקו-ריאליטי "השפנפנות של יו" שודרה במשך שש עונות בערוץ E!, בשנים 2005–2010, ותיארה את חייו באחוזת פלייבוי עם שלוש בנות זוג (ביניהן הולי מדיסון). הופקה לה גם תוכניות ספין-אוף. הפנר תמך במפלגה הדמוקרטית, ותרם לה כספים רבים. יו הפנר, במסד הנתונים הקולנועיים IMDb (באנגלית) יו הפנר, באתר "Find a Grave" (באנגלית) יו הפנר, באתר אנציקלופדיה בריטניקה (באנגלית) יו הפנר, ברשת החברתית פייסבוק יו הפנר, ברשת החברתית אקס (טוויטר) יו הפנר - מהפכן או נצלן נשים?, באתר וואלה, 31 ביולי 2010 צ'ארלס מקגראת, הניו יורק טיימס, יו הפנר, האיש והפלייבוי, כבר בן 84 אבל לא מעלה על דעתו לעצור, באתר הארץ, 25 בפברואר 2011 ירון רוולסצ'י‏, ספיריטס: אבו אל שפנפנאת, באתר וואלה, 6 במרץ 2013 גיי טליז, מרדנות, יחסי מרות וצילום אחד של מרילין מונרו. כך הקים יו הפנר את אימפריית "פלייבוי", באתר הארץ, 22 בנובמבר 2017 בעקבות מותו: הלך לעולמו מייסד פלייבוי, יו הפנר, באתר ynet, 28 בספטמבר 2017 עופר אדרת, סקס, סמים וחופש ביטוי: יו הפנר, האיש ששינה את פניה של ארה"ב השמרנית, באתר הארץ, 28 בספטמבר 2017 עמי פרידמן, מהסימפסונס ועד הנסיך המדליק: הופעות האורח הגדולות של יו הפנר, באתר ynet, 28 בספטמבר 2017 30 דברים מדהימים שלא ידעתם על יו הפנר, באתר ‏מאקו‏, 28 בספטמבר 2017 שירה מייקין, צריך לקרוא ליו הפנר בשמו: סרסור מסוכן עם תסביך פיטר פן, באתר הארץ, 1 באוקטובר 2017 ציפי שמילוביץ, "הוא מת, ועדיין היום כל כך הרבה נשים פוחדות ממנו": הפרצוף האמיתי של יו הפנר נחשף, באתר ynet, 4 בפברואר 2022 Hugh Hefner באתר ה-BBC